Fredag aften gives der koncert på de helt særlige Steinway-flygler i Musikkens Hus. Det er en oplevelse, som er ganske speciel.

Fredag er der sød musik fra to Steinway-flygler i Musikkens Hus. - Når man lytter til et Steinway-flyger, bliver man meget berørt på grund af den kraftige klang. Man kommer virkelig hele følelsesregisteret rundt , siger Jeppe Uggerhøj, der er programchef i Musikkens Hus. Det er flygler, som hver koster 1,1 millioner kroner, men det er i følge programchefen alle pengene værd. - Jeg er jo musikelsker, og når det lyder så godt, så er det dét værd, siger Jeppe Uggerhøj. Det er de to verdensberømte pianister, Jens Elvekjær og Marianna Shirinyan, som fredag fylder salen med ganske særligt klaverspil. De er også begge begejstret for flyglerne. - Lige et Steinway kan forvandle sig til utrolig mange andre instrumenter. Man kan sågar få det til at synge, siger pianisten Jens Elvekjær. Netop de to stjernepianister var også med, da Musikkens Hus i 2013 udvalgte præcis de to flygler, som de skal spille koncert på. Begge pianister er glade for gensynet med Steinway-flyglerne. - Vi har glædet os meget til at se dem igen, siger Marianna Shirinyan. Og Jens Elvekjær uddyber: - Det er jo et glædeligt gensyn. Man kan stadig huske nogle af de karakteristika, som man var så begejstret for, da de blev valgt.